Thomas Adelskov (S), 2006-11-10:
Jeg sidder her, og en række spørgsmål hober sig simpelt hen op, når man hører SF.
Er SF imod, at man bruger 3 mia. kr. til at forebygge nedslidning?
Er SF imod, at man får 100 nye medarbejdere og forbedrede redskaber i Arbejdstilsynet?
Er SF imod, at man laver en gennemførelsesgaranti, som betyder, at unge mennesker rent faktisk har en mulighed for at gennemføre deres erhvervsuddannelse, når de har påbegyndt den?
Er SF imod, at vi afsætter 1 mia. kr. om året til voksenog efteruddannelse, så 40.000 voksne, som har læse/staveproblemer, kan komme igennem kurset og der bliver 2.000 flere voksenlærlingeordninger?
Jeg vil bare spørge: Er SF imod alle de forbedringer, vi nu har lavet med velfærdsaftalen?
Jeg skal starte med at sige tak til forespørgerne.
Forudsætningen for, at vi om 10 år kan bede borgerne om at blive lidt længere tid på arbejdsmarkedet, er jo, at vi alle sammen får et sundere arbejdsliv, så folk ikke slides ned og udstødes fra det danske arbejdsmarked, men tværtimod har både helbred til og mulighed for at kunne fortsætte et aktivt arbejdsliv, også ud over den tilbagetrækningsalder, vi kender i dag.
Med det for øje har Socialdemokraterne i velfærdsforhandlingerne lagt vægt på to afgørende ting.
For det første, at det sikres, at der er mulighed for at bekæmpe nedslidning og udstødning fra arbejdsmarkedet, og for det andet, at indsatsen øges og forstærkes.
Det har vi gjort på to centrale områder.
For det første har vi etableret en forebyggelsesfond på 3 mia. kr.; fonden har til formål at udvikle vores viden og udvikle nye metoder og nye redskaber til at bekæmpe nedslidning på arbejdsmarkedet og bekæmpe udstødningen.
For det andet har vi forbedret arbejdsmiljøindsatsen med 100 nye medarbejdere i Arbejdstilsynet; det giver Arbejdstilsynet langt bedre og skærpede muligheder for at give påbud til arbejdsgivere, der ikke overholder arbejdsmiljølovgivningen, og flere muligheder for og bedre redskaber til at bekæmpe og afdække dårligt psykisk arbejdsmiljø på virksomheder og i institutioner.
Det betyder imidlertid ikke, at vi i fremtiden undgår udstødning og nedslidning på det danske arbejdsmarked, og derfor er der også grund til – det har vi også taget hånd om i velfærdsforhandlingerne og velfærdsforliget – at sikre, at der bliver etableret og skabt øgede muligheder for at lave seniorpolitiske ordninger, der muliggør en gradvis tilbagetrækning fra arbejdsmarkedet.
Vi foreslår også, at der skal sørges for, at der skal være gode muligheder for det for borgere, som f.eks. kommer ud for en ulykke eller slides ned.
Derfor har Socialdemokraterne også lagt stor vægt på, at der fortsat skal være en rettighedsbaseret 5-årig efterlønsordning.
Ved velfærdsforliget sikrede vi bred og langsigtet opbakning til det.
Efterlønsordningen giver mulighed for, at hvis man op gennem tilværelsen oplever nedslidning, har man mulighed for at vælge at trække sig tidligere tilbage fra arbejdsmarkedet end ved den pensionsalder, der gælder for alle.
Dernæst har vi sikret en forbedring af efterlønsordningen med en fortrydelsesret, der betyder, at borgere, der har været på arbejdsmarkedet længe, helt op til 15 år, før de kan vælge at gå på efterløn, har mulighed for at tilmelde sig ordningen, hvis de af en eller anden grund har fravalgt den.
Det betyder, at f.eks. på NNF-området, hvor slagteriarbejderne i meget stort tal har valgt ikke at tilmelde sig efterlønsordningen, så kun omkring 50 pct. af slagteriarbejderne er tilmeldt ordningen i dag, vil helt op omkring 90 pct. af slagteriarbejderne fremover have mulighed for at få efterløn.
Endelig har vi også lagt vægt på at fastholde og sikre ordninger og muligheder, der betyder, at mennesker, der bliver nedslidt, enten hjælpes tilbage eller sikres ordentlige muligheder, hvis de skulle blive udstødt fra arbejdsmarkedet.
Det handler dels om sygedagpengelovgivningen, hvor vi har fremlagt forslag om at sikre, at mennesker ikke ryger ud af sygedagpengesystemet og over på kontanthjælp, før de enten er raske eller visiteret til fleksjob eller førtidspension.
Hvis man skulle være så uheldig at blive fuldstændig uarbejdsdygtig, er det også vigtigt med en førtidspensionsordning, der betyder, at man har et anstændigt livsgrundlag.
Der er alt i alt tale om, dels at vi har systemer, som vi skal værne om og bevare, dels at vi med velfærdsaftalen sikrer en forstærket indsats for at undgå udstødning fra arbejdsmarkedet, og endelig at vi med efterlønsreformen giver øgede muligheder for, at en stor gruppe mennesker, der kan være udsat for nedslidning og udstødning, nu får mulighed for at tilmelde sig efterlønsordningen og får mulighed for at trække sig tidligere tilbage fra arbejdsmarkedet.